JY LEES NOU Spek-en-sampioenpasta
Gerookte varkspek en bruin sampioene is ’n wenkombinasie.
Dikwels hou kinders nie van die smaak van bloukaas nie. Vervang dit dan met ’n ander soort kaas.
- 1 pak (500 g) pasta van jou keuse
- 1 pak (250 g) spekvleis, gesnipper
- 1 ui, fyn gekap
- 2 knoffelhuisies, fyn gekap
- 30 g botter
- 500 g bruin sampioene, fyn gesny
- Sout en vars gemaalde swartpeper na smaak
- 30 ml koekmeel
- 3 ml mosterdpoeier
- 750 ml warm melk
- 60 ml gekrummelde bloukaas
- Gekapte pietersielie, om oor te sprinkel
Kook die pasta in ’n groot pot vinnig kokende soutwater tot gaar, maar ferm. Braai die spek, ui en knoffel in die botter tot die ui en spek gaar is. Voeg die sampioene by en braai verder tot gaar. (Namate die sampioene gaar word, sal daar baie vloeistof in die pan wees. Moenie bekommerd wees nie, dit moet so lyk.)
Sodra die sampioene gaar is, sprinkel die sout, peper, meel en mosterdpoeier egalig oor. Roer tot die mengsel borrel en voeg dan die warm melk bietjie vir bietjie by. Prut, terwyl jy roer, tot die sous verdik en gaar is. Voeg die bloukaas by en roer deur. Meng die sous en pasta en skep in ’n opdienbak.
Sprinkel pietersielie oor en sit voor met slaai. Lewer 8 porsies.
Allerlekkerste ‘sout’ Paasbolletjies
Lintnoedels met spek en kersietamaties